觀胡九齡員外畫牛
作者：韓琦
朝代：宋

paragraphs: 丹青之筆奪造化，能者幾何登品錄。
蛟龍獰惡鬼神怒，更工不接時人目。
有形之物至者稀，是否難欺眾所矚。
絳臺胡掾文章外，偏向畫牛其好酷。
海內馳名三十年，得者珍藏過金玉。
老來纔始著青衫，養親不及朝家祿。
前日野服忽相過，云訪恩知走京轂。
微風入指未能畫，示我蠟本數十幅。
採摭諸家百餘狀，毫端古意多含蓄。
鬭者取力全在角，卧者稱身全在腹。
立身髣髴精神慢，背者分數頭項促。
行者動作皆得羣，乳者顧視真憐犢。
當流泅戲益自在，欲渡或疑猶蓄縮。
從容飲囓得天真，荷鞭時有童兒牧。
或橫一笛坐牛角，便是無聲太平曲。
江天雨雲易溟濛，風勢掀號摧古木。
欹斜簑笠趁牛歸，蕭踈暮景煙村宿。
奇哉胡掾老筆不可到，戴叟重生須死伏。
吾觀諸牛之態雖盡妙，尚有所遺思未熟。
牛於生民功最大，不畫牛功牛亦辱。
胡君胡君聽我言，別選輕綃成巨軸。
寫出區區耒耜勤，貴知天下由吾方食足。